SHANIA TWAIN - met 'n Suid-Afrikaanse konneksie?
Ek is nou nie eintlik 'n liefhebber van "country and western" musiek nie. Hier en daar vang 'n lied vol passie soms my oor, maar gewoonlik verkies ek iets anders: jazz, rock, klassiek. Oor die afgelope maande het ons egter hier in Kanada 'n country en western sangeres ontwikkel wat my 'n bietjie bekeer het - Shania Twain. Aanvanklik was ek in haar geïnteresseerd omdat sy 'n lid van 'n "First Nation" is. Sy kom van Timmins, Ontario. So stadigaan het ek ook begin besef, sy is baie populêr, nie net in Kanada nie, maar ook in die res van die wêreld. Haar album "The Woman in Me" het 'n verkope van 8 miljoen gehad sover. Nou lees ek die anderdag in die koerant dat sy ses maande gelede getroud is met 'n Suid-Afrikaner, Robert John (Mutt) Lange, iemand wat ook gehelp het met die produksie van sulke mense soos AC/DC, Def Leppard, en ons eie Bryan Adams. Is Lange se werk ook bekend in Suid-Afrika? Dit lyk of Lange verantwoordelik is vir die produksie van "The Woman in Me." Kry 'n mens Shania Twain se videos te siene in Suid-Afrika? Gloudina Bouwer